b'\n_START_ARTICLE_\nKrompirjeva plesen\n_START_SECTION_\nOpis bolezni\n_START_PARAGRAPH_\nPri krompirju se simptomi najprej pojavijo na robovih spodnjih listov v obliki temnih pik. V vla\xc5\xbenem vremenu se te pike hitro pove\xc4\x8dajo in zdru\xc5\xbeijo, tako da tvorijo temna podro\xc4\x8dja z zabrisanim robom. Na spodnji strani lista se na robu pojavi 3-5 mm \xc5\xa1iroko svetlo podro\xc4\x8dje z micelijem._NEWLINE_Druga faza razvoja bolezni je oku\xc5\xbeba gomoljev, ki se pojavi le ob vla\xc5\xbenem vremenu. Takrat pride namre\xc4\x8d namesto do raznosa sporangijev z vetrom, do spiranja sporangijev v tla. Zoospore, ki se sprostijo iz sporangijev vzkalijo in vdrejo v gomolj preko lenticel ali pa preko po\xc5\xa1kodb na povr\xc5\xa1ini gomoljev. Oku\xc5\xbeba gomoljev z glivo se ka\xc5\xbee kot pojav rjavkastih mehkih mest. Razvoj bolezni se nadaljuje v skladi\xc5\xa1\xc4\x8denih plodovih. Oku\xc5\xbeena mesta na gomoljih lahko slu\xc5\xbeijo za vdor sekundarnim oku\xc5\xbebam (npr. bakterija Erwinia carotovora), ki povzro\xc4\x8dajo vla\xc5\xbeno gnilobo krompirja. Oku\xc5\xbeeni gomolji krompirja predstavljajo vir infekcije za naslednjo rastno sezono. Micelij glive namre\xc4\x8d iz gomoljev preide neposredno v nadzemne dele rastline._NEWLINE_Pri paradi\xc5\xbeniku se pege najve\xc4\x8dkrat pojavijo na robovih listov in so sprva svetlosive do svetlorjave barve in nepravilne oblike. Kasneje pege potemnijo in se za\xc4\x8dnejo su\xc5\xa1iti. V vla\xc5\xbenem vremenu se na spodnji strani listov ob robu teh peg oblikuje umazano bela plesniva prevleka. Na steblih se oku\xc5\xbeba ka\xc5\xbee kot pojav temnih elipti\xc4\x8dnih peg, obi\xc4\x8dajno na mestih, kjer izra\xc5\xa1\xc4\x8dajo listni peclji. Predpogoj za oku\xc5\xbebo je voda. V vla\xc5\xbenem poznem poletju ali jeseni gliva oku\xc5\xbei tudi plodove, na katerih se pojavijo sprva manj\xc5\xa1e temnej\xc5\xa1e uleknjene pege s srebrnkastim nadihom. Na oku\xc5\xbeenem delu meso plodu otrdi in pogosto razpoka.'